CELEX: 32022R0824
Language: lt
Date: 2022-03-15 00:00:00
Title: Komisijos deleguotasis reglamentas (ES) 2022/824 2022 m. kovo 15 d. kuriuo iš dalies keičiamas Deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje

2022 5 30   
               
               
                  LT
               
               
                  Europos Sąjungos oficialusis leidinys
               
               
                  L 147/1
               
            
         KOMISIJOS DELEGUOTASIS REGLAMENTAS (ES) 2022/824
         2022 m. kovo 15 d.
         kuriuo iš dalies keičiamas Deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 2 dalį,
         kadangi:
         
                     (1)
                  
                  
                     Tarptautinės Atlanto tunų apsaugos komisijos (ICCAT) rekomendacijos 21-09 (2) 3 dalimi uždrausta laikyti laive, perkrauti arba iškrauti šiaurės Atlanto ištekliams priklausančius atlantinius pilkšvuosius ryklius, sužvejojamus vykdant ICCAT valdomų išteklių žvejybą 2022 ir 2023 m., arba jų dalis;
                  
               
                     (2)
                  
                  
                     siekiant užtikrinti Rekomendacijos 21-09 ir Europos Sąjungos teisės suderinamumą, Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį neturėtų būti taikomas Sąjungos laivams, sužvejojantiems šiaurės Atlanto ištekliams priklausančių atlantinių pilkšvųjų ryklių priegaudą;
                  
               
                     (3)
                  
                  
                     todėl Komisijos deleguotasis reglamentas (ES) 2015/98 (3) turėtų būti iš dalies pakeistas į jį įtraukiant naujas su ICCAT rekomendacijoje 21-09 nustatytomis žvejybos sąlygomis susijusias nuostatas;
                  
               
                     (4)
                  
                  
                     atsižvelgiant į tai, kad ICCAT rekomendacijoje 21-09 susitariančiosios šalys raginamos ją įgyvendinti prieš jai įsigaliojant 2022 m. birželio 17 d. ir į šių nuostatų svarbą atlantinių pilkšvųjų ryklių šiaurės Atlanto išteklių išsaugojimui, šis deleguotasis aktas turėtų būti pradėtas taikyti trečią dieną po jo paskelbimo;
                  
               
                     (5)
                  
                  
                     dėl tų pačių priežasčių šis deleguotasis aktas turėtų įsigalioti skubos tvarka,
                  
               PRIĖMĖ ŠĮ REGLAMENTĄ:
         
            1 straipsnis
            Į Deleguotąjį reglamentą (ES) 2015/98 įterpiamas 5b straipsnis:
            
               
                  „5b straipsnis
                  Nukrypstant nuo Reglamento (ES) Nr. 1380/2013 15 straipsnio 1 dalies, draudžiama laikyti laive, perkrauti arba iškrauti šiaurės Atlanto ištekliams priklausančius atlantinius pilkšvuosius ryklius, sužvejojamus vykdant žvejybą ICCAT konvencijos rajone 2022 ir 2023 m., arba jų dalis.“
               
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas iki 2023 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  https://www.iccat.int/Documents/Recs/COMPENDIUM_ACTIVE_ENG.pdf
         
            (3)  2014 m. lapkričio 18 d. Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje (OL L 16, 2015 1 23, p. 23).